О! ђе си моја драга
Мило Јововић 

О! ђе си моја драга,
Од сада ћеш бити моја,
Без тебе н'је покоја;
Ти си ми све на св'јет.

Уживам рајска блага,
Кад твоје лице гледам
А моје теби предам;
Ти мирисни мој цв'јет.

Веселе твоје очи
Миле су моме срцу;
За те бих дао крвцу
И цио живот мој.

Ал' љубав то свједочи
Што нам оживља срца,
Без сунца данак мрца;
Сунце ми поглед твој.

Теби сам вјеран чисто
И бићу све до краја;
Живот земаљског раја
За мене јеси ти.

Надам се тако исто
Да љубиш и ти мене;
Без тебе срце вене,
И цио живот ври.

Ово су жеље моје
Нек знаде Бог и људи;
Без твојих милих груди
Моро бих млађан мр'јет.

Љубићу лице твоје
До конца мог живота,
Ти с' злато и красота,
Без тебе пуст ми св'јет.

Мило Јововић, „Словански свет “, број 40., у Бечу, 18. октобра 1895., стр. 375.
Јововићеве пјесме 1895.